Padomes Direktīva (1987. gada 25. jūnijs) par frekvenču joslām, kas rezervējamas publisku Viseiropas sauszemes šūnu mobilo ciparsignālu sakaru saskaņotai ieviešanai Kopienā



Oficiālais Vēstnesis L 196 , 17/07/1987 Lpp. 0085 - 0086

Speciālizdevums somu valodā: Nodaļa 13 Sējums 16 Lpp. 0151

Speciālizdevums zviedru valodā: Nodaļa 13 Sējums 16 Lpp. 0151

CS.ES Nodaļa 13 Sējums 008 Lpp. 289 - 290

ET.ES Nodaļa 13 Sējums 008 Lpp. 289 - 290

HU.ES Nodaļa 13 Sējums 008 Lpp. 289 - 290

LT.ES Nodaļa 13 Sējums 008 Lpp. 289 - 290

LV.ES Nodaļa 13 Sējums 008 Lpp. 289 - 290

MT.ES Nodaļa 13 Sējums 008 Lpp. 289 - 290

PL.ES Nodaļa 13 Sējums 008 Lpp. 289 - 290

SK.ES Nodaļa 13 Sējums 008 Lpp. 289 - 290

SL.ES Nodaļa 13 Sējums 008 Lpp. 289 - 290



Padomes Direktīva (1987. gada 25. jūnijs) par frekvenču joslām, kas rezervējamas publisku Viseiropas sauszemes šūnu mobilo ciparsignālu sakaru saskaņotai ieviešanai Kopienā (87/372/EEK) EIROPAS KOPIENU PADOME, ņemot vērā Eiropas Ekonomikas kopienas dibināšanas līgumu un jo īpaši tā 100. pantu, ņemot vērā Komisijas priekšlikumu [1], ņemot vērā Eiropas Parlamenta atzinumu [2], tā kā Ieteikums 84/549/EEK [3] aicina ieviest pakalpojumus telekomunikāciju jomā, pamatojoties uz kopīgu saskaņotu pieeju; tā kā Kopienas ekonomikas attīstības nolūkā ir pilnībā jāizmanto moderno telekomunikāciju tīklu resursi; tā kā mobilo radiosakaru pakalpojumi ir vienīgais līdzeklis, lai sazinātos ar lietotājiem, kas pārvietojas no vienas vietas uz citu, kā arī visefektīvākais līdzeklis, kuru minētie lietotāji var izmantot, lai pieslēgtos publiskajiem telekomunikāciju tīkliem; tā kā mobilie sakari ir atkarīgi no piešķirtajām frekvenču joslām un šo joslu pieejamības, lai starp fiksētajām stacijām un mobilajām stacijām varētu pārraidīt un saņemt informāciju; tā kā frekvences un sauszemes mobilo sakaru sistēmas, ko pašlaik izmanto Kopienā, ir ļoti atšķirīgas, un lietotāji, kuri Kopienā un tās iekšzemes vai piekrastes ūdeņos pārvietojas ar transportlīdzekli, kuģi, vilcienu vai kājām, nevar izmantot priekšrocības, ko sniedz pakalpojumu pieejamība visā Eiropā un visas Eiropas tirgus; tā kā pāreja uz otrās paaudzes šūnu mobilo ciparsignālu sakaru sistēmu nodrošinās vienreizēju iespēju izveidot reālus Viseiropas mobilos sakarus; tā kā Eiropas Pasta un elektrosakaru pārvalžu konference (CEPT) ir ieteikusi šai sistēmai piešķirt 890-915 un 935-690 MHz frekvences saskaņā ar Starptautiskās elektrosakaru savienības (ITU) Radiosakaru noteikumiem, ar ko šīs frekvences piešķir arī mobilo radiosakaru pakalpojumu sniegšanai; tā kā dažas dalībvalstis izmanto vai plāno izmantot daļu no šīm frekvenču joslām pagaidu sistēmu un citu radiosakaru pakalpojumu vajadzībām; tā kā visu iepriekšminēto frekvenču joslu pakāpeniska pieejamība izmantošanai būs nepieciešama, lai izveidotu reālus Viseiropas mobilos sakarus; tā kā radio raidīšanas ceļus varēs ātri noteikt, īstenojot Padomes 1987. gada 25. jūnija Ieteikumu 87/371/EEK par publisku Viseiropas sauszemes šūnu mobilo ciparsignālu sakaru saskaņotu ieviešanu Kopienā [4], kas paredz Viseiropas sistēmas darbības sākumu vēlākais 1991. gadā; tā kā, pamatojoties uz pašreizējām tehnoloģijas un tirgus attīstības tendencēm, ir iespējams paredzēt, ka 890-915 un 935-960 MHz frekvenču joslas tiks pilnībā nodotas Viseiropas sistēmas lietošanā 10 gadu laikā, sākot no 1991. gada 1. janvāra; tā kā Padomes 1986. gada 24. jūlija Direktīva 86/361/EEK par telekomunikāciju termināliekārtu tipa apstiprinājuma savstarpējas atzīšanas pirmo stadiju [5] ļaus ātri izstrādāt kopējas atbilstības specifikācijas Viseiropas šūnu mobilo ciparsignālu sakaru sistēmai; tā kā ziņojumā par publiskajiem mobilajiem sakariem, ko Telekomunikāciju vecāko amatpersonu grupai (SOG-T) sagatavojusi Analīzes un prognozēšanas grupa (GAP), ir norādīts, ka Viseiropas šūnu mobilo ciparsignālu sakaru sistēmas izveidošanas svarīgs priekšnoteikums ir atbilstīgu frekvenču pieejamība; tā kā elektrosakaru pārvaldes, Eiropas Pasta un elektrosakaru pārvalžu konference (CEPT) un telekomunikāciju iekārtu ražotāji dalībvalstīs ir snieguši pozitīvus atzinumus par šo ziņojumu, IR PIEŅĒMUSI ŠO DIREKTĪVU. 1. pants 1. Dalībvalstis nodrošina to, ka līdz 1991. gada 1. janvārim 905-914 un 950-959 MHz frekvenču joslas vai ekvivalentas 2. punktā minēto joslu daļas tiek rezervētas vienīgi [6] publiskajiem Viseiropas šūnu mobilo ciparsignālu sakaru pakalpojumiem. 2. Dalībvalstis nodrošina vajadzīgo plānu sagatavošanu, lai publiskie Viseiropas šūnu mobilo ciparsignālu sakaru pakalpojumi, cik vien iespējams ātri, varētu aizņemt visas 890-915 un 935-960 MHz frekvenču joslas saskaņā ar komercpieprasījumu. 2. pants Komisija ziņo Padomei par direktīvas īstenošanu ne vēlāk kā 1996. gada beigās. 3. pants Šajā direktīvā publisks Viseiropas sauszemes šūnu mobilo ciparsignālu sakaru pakalpojums ir publisks šūnu radiosakaru pakalpojums, ko katrā dalībvalstī sniedz saskaņā ar kopēju specifikāciju un kam raksturīgs tas, ka visi balss signāli pirms radio raidīšanas tiek kodēti bitos, un visi lietotāji, kam pakalpojumu sniedz vienā dalībvalstī, var saņemt šo pakalpojumu arī jebkurā citā dalībvalstī. 4. pants 1. Dalībvalstīs stājas spēkā noteikumi, kas vajadzīgi, lai izpildītu šo direktīvu astoņpadsmit mēnešu laikā pēc tās paziņošanas [7]. Par to dalībvalstis tūlīt informē Komisiju. 2. Dalībvalstis dara Komisijai zināmus tos savu tiesību aktu noteikumus, ko tās pieņem jomā, kuru reglamentē šī direktīva. 5. pants Šī direktīva ir adresēta dalībvalstīm. Luksemburgā, 1987. gada 25. jūnijā Padomes vārdā — priekšsēdētājs H. De croo [1] OV C 69, 17.3.1987., 9. lpp. [2] OV C 125, 11.5.1987., 159. lpp. [3] OV L 298, 16.11.1984., 49. lpp. [4] OV L 196, 17.7.1987., 81. lpp. [5] OV L 217, 5.8.1986., 21. lpp. [6] Izņēmums ir šo frekvenču izmantošana tiešo sakaru savienojumos, kas pastāv direktīvas spēkā stāšanās laikā, ar noteikumu, ka tie netraucē sniegt publiskos Viseiropas šūnu mobilo ciparsignālu sakaru pakalpojumus un nekavē šo sakaru izveidi vai paplašināšanu. [7] Šī direktīva ir izziņota dalībvalstīm 1987. gada 26. jūnijā. --------------------------------------------------